दा सान्दै कर’नानि नैथि दोहौनि थाखाय हादराव मिनि लकडाउन जागासिनो दं। बे दोहौयाव गोबां सुबुंफोरा माबादि थासारियाव सैनांदों बेखौ बुंनांगौ गैया । बे नैथि दोहौनि थाखायनो हाथाय-बाजार, सोलोंथाइ फसंथानफोरा बन्द जानानै दं। बि सोलोंथाइ फसंथानफोर बन्द जानायाव बांसिन खहा जानांदों गुदि फरायसालिनि उन्दै-उन्दै फरायसा- फरायसुलिफोरा। बिदि समाव कर’ना जिउसाया सनदेरनायनि थाखाय गिख्रंथाव थासारिया सोमजिनो हमदों। बिनि गेजेरावनो बयनिख्रुइ बांसिन गिनो गोनां जादों खायसे सुबुंफोरखौ सिगिनाय थासारिया। बि आयदायाव माखासे रोंगौथि गोनां सुबुंफोरा बुंदोंदि कर’नानि गिख्रंथाव थासारिया जागाय जेननायनि उननिफ्राय गोरोन्थि फोसाव जादों। जायखौ इनफ’डेमिक होननानै बुङो। बे गोरोन्थि फोसावनाय दिन्थि हिसाबै कर’नानि थामथि दोहौआ गथ’साफोरखौसो सैहोगोनखौ फोसावदों । बेयो गोरोन्थि होननानै खायसे रोंगौथि गोनां सुबुंफोरखौ बुंनाय नुनो मोनो। बिदि फोसावनाया गोनोखोयारि माबा बानबुंथि दंना ? नाथाय आखायनि मुजा गानोब्लाबो बेयो रैखाथि नङा। मानोना आखायनि मुजा गानबाय थायोब्ला आखायखौ सुनाय जाया आरो बायदि जायगाफोर हमनाय जायो। बिदि खालामनायनि थाखाय जिउसाया गोसारसिननोसो हागौ ! कर’नानि सायाव बांसावनाय दोहौया कर’ना जिउसा सोमजिनायनिफ्रायनो जानायखौ नुनो मोनो। दा बेखौ लानानै सोरगिदिं बांसावनाय । गासै रोखोमनि बिजोङा जायखि जाया मानसिफोरा बुंनाय बाथ्राफोरखौनो फोसावनाय नुनो मोनो। नाथाय गासै बाथ्राफोरानो फोथाय जाथाव नङा। बिदि बुंनायनि थाखाय जोबोर बेले-बेजे थासारि सोमजिदों । दा बिनिखायनो सुबुंफोरखौ इनफ’डेमिकनिफ्राय गोजानाव लाखिनो थाखाय सोलोंथाइ लानाया गोनांथि जानानै फैदों। बे बेलायाव रायजो-राजाफोरा गोनां बिफाव लानाया गोनांथार । जिखियानो जाया मानो फैगौ सेप्टेम्बर 1 खालारनिफ्राय 8,9,10,11 आरो 12 थाखोनिफ्राय फरायसालिमाफोरा खुलिसिगोन होननानै आसामनि सोलोंथाइ मन्थ्रि रण’ज पेगुआ साननैसो सिगां बुंदों। बे बेलायाव कर’ना जिउसानि सनदेरनाया खम जामारोब्ला बेफोर बादि फरायसालिफोरा खुलि जानो हासिगौ बादि सानजायो । दा थाखो 8 निफ्राय फरायसालिमासिम खुलि जामारोब्ला मोजां जागोन होननानै खायसे फरायसा- फरायसुलिफोरनि बिमा-बिफाफोरखौ बुंनाय खोनानो मोननाय जादों। नाथाय गुदि फरायसालिफोराव माब्ला खुलि जागोन बिनि सोमोन्दै सोलोंथाइ मन्थ्रिखौ जेबो बुंनाय खोनानो मोनथ’नाय जायाखै। जिखियानो जाया मानो कर’नानि थामथि दोहौयाव गथ’साफोरा सैनांमारगोनना सैमारनाङा बिनि सायाव सोरखारनिफ्राय दाबो जेबो रोखा बुंनाय नुनो मोनाखै। कर’नानि थामथि दोहौया फैगोन-फैया, बेखौ लामा नायाबालानो दा सोरखारा बोसोन होनाय नेमखान्थिफोरखौ मानिनानै सोलिनो नांगौ। अब्लानो कर’ना जिउसानि सनदेरनायनिफ्राय रैखा मोनगोनखौ बुंनो हायो।